เศรษฐกิจฟื้นไม่ทัน เช่าซื้อลุ้นใหม่ปีหน้า
สมาคมเช่าซื้อ รอลุ้นธุรกิจโตใหม่ในปีหน้าพร้อมภาษีรถยนต์ใหม่
26 ต.ค. 2558

สมาคมเช่าซื้อ รอลุ้นธุรกิจโตใหม่ในปีหน้าพร้อมภาษีรถยนต์ใหม่
นายอนุชาติ ดีประเสริฐ ประธานสมาคมธุรกิจเช่าซื้อไทย เปิดเผยว่า ในช่วงไตรมาสสุดท้ายของปีนี้ ตลาดเช่าซื้อรถยนต์คงไม่กระเตื้องไปมากกว่าปัจจุบัน แม้จะมีมาตรการกระตุ้นเศรษฐกิจออกมา แต่คงไม่เห็นผลในปีนี้ และราคาสินค้าเกษตรยังตกต่ำ แต่อาจมีช่วงงาน “มอเตอร์ เอ็กซ์โป” ที่จัดขึ้นช่วงต้นเดือน ธ.ค.นี้ อาจมียอดขายรถกระเตื้องขึ้นบ้าง จึงไปรอทำตลาดใหม่ในปีหน้าดีกว่า
“ส่วนเรื่องภาษีสรรพสามิตรถยนต์ที่จะปรับขึ้นในปีหน้านั้น ก็ไม่เป็นตัวเร่งให้ลูกค้ารีบซื้อรถใหม่ในปีนี้ เนื่องจากลูกค้าส่วนหนึ่งรับรู้ไปแล้ว หากไม่พร้อมไม่มีเงิน ก็ไม่ซื้อรถใหม่ และอาจหันไปซื้อรถมือสองแทน เพื่อให้สอดคล้องกับรายได้” นายอนุชาติ กล่าว
นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย กล่าวว่า หากบริษัทผู้ผลิตรถยนต์ประกาศราคาขายรถยนต์ภายใต้อัตราภาษีใหม่ในปีหน้าออกมาได้เร็ว ก็เชื่อว่าจะทำให้ลูกค้าบางส่วนตัดสินใจซื้อรถใหม่ได้ทันในปีนี้และอาจมียอดขายรถใหม่เพิ่มขึ้นอีก 4-6 หมื่นคัน